Spider-Man (ταινία, 2002)

Πλοκή

Ο Πίτερ Πάρκερ ζει στο Φόρεστ Χιλς, μια ήσυχη γειτονιά της Νέας Υόρκης με το θείο του Μπεν και τη θεία Μέι. Είναι κρυφά ερωτευμένος με τη Μέρι Τζέιν Γουάτσον, το όμορφο, καλόκαρδο κορίτσι που μένει στο διπλανό σπίτι, αλλά είναι πολύ ντροπαλός για να την προσεγγίσει. Ο κολλητός του Χάρι Όζμπορν είναι γιος του Δόκτωρ Νόρμαν Όζμπορν, πρόεδρος της κατασκευαστικής εταιρίας Oscorp, η οποία προσπαθεί να υπογράψει ένα συμβόλαιο για την προμήθεια όπλων στο στρατό των Ηνωμένων Πολιτειών.
Σε μια σχολική εκδρομή σε ένα εργαστήριο γενετικής, τον Πίτερ θα δαγκώσει μια γενετικά μεταλλαγμένη αράχνη. Όταν επιστρέφει σπίτι, λιποθυμάει και την επόμενη μέρα η όρασή του είναι τέλεια, έχει γίνει πιο μυώδης, οι καρποί του πετάνε ιστό και τα αντανακλαστικά του είναι πολύ γρήγορα. Συνειδητοποιώντας ότι το τσίμπημα της αράχνης του έδωσε αυτές τις δυνάμεις, κάνει προπονήσεις σκαρφαλώνοντας τοίχους και πηδώντας από ταράτσα σε ταράτσα.
Ο Πίτερ παίρνει μέρος σε ένα τουρνουά πάλης, ελπίζοντας να κερδίσει 3.000 δολάρια για να μπορέσει να αγοράσει ένα αυτοκίνητο και να εντυπωσιάσει τη Μέρι Τζέιν. Στο τουρνουά, ο εκφωνητής παρουσιάζει τον Πίτερ ως "Spider-Man". Ο Πίτερ καταφέρνει να νικήσει τον αντίπαλό του, αλλά ο υπεύθυνος του αγώνα του δίνει μόνο 100 δολάρια. Όταν ένας κλέφτης τον ληστεύει, ο Πίτερ παίρνει την εκδίκησή του αφήνοντας τον κλέφτη να φύγει, αλλά ανακαλύπτει ότι λίγο αργότερα ο κλέφτης σκότωσε το θείο του προσπαθώντας να δραπετεύσει. Νιώθοντας υπέυθυνος για το θάνατο του θείου του, ο Πίτερ αφιερώνεται στην καταπολέμηση του εγκλήματος. Βγάζει χρήματα πουλώντας φωτογραφίες του εαυτού του ως Spider-Man στην εφημερίδα Daily Bugle, του εκδότη Τζέι Τζόνα Τζέιμσον.
Εν τω μεταξύ, υπό την πίεση του στρατού, ο Νόρμαν τεστάρει το καινούριο χημικό όπλο στον εαυτό του. Το χημικό τον κάνει δυνατότερο, αλλά επίσης αναπτύσσει ένα μανιακό alter ego. Σκοτώνει το βοηθό του και αργότερα κάποιους ανταγωνιστές του από τον αέρα, φορώντας έναν τεχνητό εξωσκελετό και πατώντας σε μια μικρή ιπτάμενη πλατφόρμα, το γκλάιντερ. Ο Τζέιμσον δίνει το όνομα "Γκριν Γκόμπλιν" στο alter ego του Νόρμαν. Μετά την άρνηση του Spider-Man να συνεργαστεί με τον Γκριν Γκόμπλιν και αφού ο Νόρμαν ανακαλύψει ότι ο Πίτερ είναι ο Spider-Man, ο Γκριν Γκόμπλιν επιτίθεται στη θεία Μέι.
Επόμενη κίνηση του Γκριν Γκόμπλιν είναι να απαγάγει τη Μέρι Τζέιν. Παρασύρει τον Spider-Man στην κορυφή της Γέφυρας Κουίνσμπορο. Εκεί κρατάει την Μέρι Τζέιν και ένα βαγόνι τραμ γεμάτο με παιδιά. Τους αφήνει ταυτόχρονα να πέσουν, αλλά ο Spider-Man τους σώζει όλους. Ο Γκριν Γκόμπλιν τον πηγαίνει σε ένα εγκαταλελειμμένο κτίριο όπου παλεύουν. Εκεί κατά λάθος ο Γκριν Γκόμπλιν θα σκοτωθεί από το γκλάιντέρ του. Ο Spider-Man βγάζει τη μάσκα του Γκόμπλιν και ο Νόρμαν πεθαίνει ζητώντας από τον Πίτερ να μην πει τίποτα στον Χάρι.
Στην κηδεία του Νόρμαν, έχοντας δει τον Spider-Man να φέρνει το σώμα του πατέρα του, ο Χάρι ορκίζεται στον Πίτερ ότι θα σκοτώσει τον Spider-Man για να εκδικηθεί το θάνατο του πατέρα του. Η Μέρι Τζέιν ομολογεί την αγάπη της στον Πίτερ και τον φιλάει αλλά ο Πίτερ επιμένει ότι μπορούν να είναι μόνο φίλοι, φοβούμενος ότι μπορεί να πάθει κάτι κακό αν οι εχθροί του Spider-Man μάθουν ότι την αγαπάει. Καθώς απομακρύνεται από τη Μέρι Τζέιν, ο Πίτερ θυμάται τη συμβουλή του θείου του "Με μεγάλη δύναμη έρχεται και μεγάλη ευθύνη" και αποδέχεται τη νέα του ζωή ως Spider-Man.

Ανάπτυξη

Αν και η Sony Pictures αγόρασε το σενάριο του Τζέιμς Κάμερον, που είχε γράψει στις αρχές της δεκαετίας του '90 όταν είχε αναλάβει το πρότζεκτ, τον Απρίλιο του 1999 το στούντιο ανακοίνωσε ότι την ταινία δεν θα τη σκηνοθετήσει ο Κάμερον. Υποψήφιοι σκηνοθέτες ήταν οι Ρόλαντ Έμεριχ, Τιμ Μπάρτον, Κρις Κολόμπους και Ντέιβιντ Φίντσερ. Τον Ιανουάριο όμως του 2000 τη σκηνοθεσία ανέλαβε τελικά Σαμ Ράιμι, με στόχο να κυκλοφορήσει η ταινία το καλοκαίρι του 2001. Ο Ράιμι ήταν φαν του Spider-Man από την παιδική του ηλικία και το πάθος του, του χάρισε τη δουλειά.

Σενάριο

Το σενάριο του Κάμερον χρησιμοποιήθηκε ως βάση για το πρώτο προσχέδιο του Ντέιβιντ Κόεπ. Ο Κάμερον χρησιμοποίησε ως κακούς τους Electro και Sandman. Ο Κόεπ τους αντικατέστησε με τον Γκριν Γκόμπλιν ως τον βασικό ανταγωνιστή και πρόσθεσε το Δρ. Οκτόπους ως δευτερεύοντα κακό. Ο Ράιμι πίστευε ότι ο Γκριν Γκόμπλιν και η παρένθετη σχέση πατέρα - γιου μεταξύ του Νόρμαν Όζμπρν και του Πίτερ θα ήταν πιο ενδιαφέρον. Τον Ιούνιο, η Columbia προσέλαβε τον Σκοτ Ρόζενμπεργκ να επιμεληθεί το υλικό του Κόεπ. Το μόνο σταθερό σε όλα τα προσχέδια ήταν η εκτόξευση οργανικού ιστού, ιδέα που προήλθε από το σενάριο του Κάμερον. Ο Ράιμι πίστευε ότι θα ήταν υπερβολικό ο Πίτερ να κατασκευάσει μηχανισμούς ώστε να εκτοξεύει ιστό.
Ο Ρόζενμπεργκ αφαίρεσε τον Δρ. Οκτόπους και πρόσθεσε πολλές νέες σκηνές δράσης. Ο Ράιμι θεωρούσε ότι η προσθήκη ενός τρίτου κακού θα έκανε την ταινία πολύ περίπλοκη. Αργότερα, η παραγωγός Λόρα Ζίσκιν, προσέλαβε τον σύζυγό της και σεναριογράφο Άλβιν Σάρτζεντ, να επιμεληθεί τους διαλόγους, κυρίως μεταξύ του Πίτερ και της Μέρι Τζέιν. Η Columbia έδωσε το όνομα του Ντέιβιντ Κόεπ ως το μόνο σεναριογράφο της ταινίας στο Σωματείο Σεναριογράφων, παρά το γεγονός ότι χρησιμοποιήθηκε το σενάριο του Κάμερον καθώς και την επιμέλεια που έκαναν άλλοι δύο σεναριογράφοι. Το Σωματείο Σεναριογράφων ενέκρινε τον Ντέιβιντ Κόεπ ως το μοναδικό σεναριογράφο της ταινίας.

Κάστινγκ

Ο Τόμπι Μαγκουάιρ πήρε το ρόλο τον Ιούλιο του 2000 και ήταν η αρχική επιλογή του Σαμ Ράιμι. Το στούντιο ήταν διστακτικό στην αρχή αλλά ο Μαγκουάιρ κατάφερε να εντυπωσιάσει τα στελέχη του στούντιο με την οντισιόν του. Ο ηθοποιός υπέγραψε για ακόμα δύο ταινίες και η αμοιβή του ήταν 3 με 4 εκατομμύρια δολάρια με δυνατότητα αύξησης. Πριν τελικά δοθεί ο ρόλος στον Μαγκουάιρ, το στούντιο είχε εκφράσει ενδιαφέρον για τους Λεονάρντο Ντι Κάπριο, Φρέντι Πρινζ Τζούνιορ, Κρις Κλάιν, Γουές Μπέντλεϊ και Χιθ Λέτζερ. Επιπλέον οι Σκοτ Σπίντμαν, Τζέι Ρόνταν και Τζέιμς Φράνκο έκαναν δοκιμαστικό.
Πριν ο ρόλος του Νόρμαν Όζμπορν καταλήξει στον Γουίλεμ Νταφόε το Νοέμβριο του 2000, προτάθηκε στους Νίκολας Κέιτζ, Τζον Μάλκοβιτς και Τζιμ Κάρεϊ. Όλοι τους τον απέρριψαν. Αρχική επιλογή του Ράιμι για το ρόλο της Μέρι Τζέιν Γουάτσον ήταν η Αλίσια Γουίτ.

Box office

Με προϋπολογισμό 139.000.000 δολάρια, το Spider-Man έκανε άνοιγμα τριημέρου στην 1η θέση με 114,8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 403,7 εκατομμύρια δολάρια ενώ στον υπόλοιπο κόσμο συγκέντρωσε 418 εκατομμύρια δολάρια. Παγκοσμίως απέφερε 821,7 εκατομμύρια δολάρια
Το Spider-Man ήταν η μεγαλύτερη εισπρακτική επιτυχία στις ΗΠΑ για το 2002 και η 3η παγκοσμίως. Παραμένει πρώτο σε εισπράξεις σε σχέση με τις υπόλοιπες ταινίες της σειράς στις ΗΠΑ και δεύτερο παγκοσμίως και καταλαμβάνει μέχρι σήμερα την 31η θέση στις μεγαλύτερες εισπρακτικές επιτυχίες όλων των εποχών.
Στην Ελλάδα το Spider-Man έκοψε 330.000 εισιτήρια πανελλαδικά και ήταν η 6η μεγαλύτερη εισπρακτική επιτυχία της σεζόν 2001-2002.